AfriForum gaan Zuma-appèl teenstaan | Maroela Media
Die burgerregteorganisasie AfriForum het aangedui dat hy oudpres. Zuma se aansoek om appèl in die hof in Johannesburg gaan teenstaan.
Die hof sal Zuma se appèl teen die besluit om hom terug tronk toe te stuur, Dinsdag om 10:00 aanhoor.
"AfriForum se regspan sal op 21 Desember 2021 redes aanvoer oor waarom Jacob Zuma se poging om appèl aan te teken teen die hof se beslissing dat die besluit om sy mediese parool toe te staan onwettig was, eenvoudig 'n mors van die howe se tyd is," sê die organisasie in 'n verklaring.
Zuma se regspan sal op dieselfde dag voor die hof verskyn om aan te voer waarom hulle teen die uitspraak wil appelleer. AfriForum se regspan is van mening dat Zuma se appèlaansoek geen redelike kans het om te slaag nie.
Die burgerregteorganisasie Sanco het intussen sy misnoeë met die hof se beslissing verlede week uitgespreek en sê dit is duidelik dat die howe wil inmeng met die regerende gesag, in wie se mag dit is om gevangenes op mediese parool te plaas.
Hulle noem die besluit 'n "volgehoue ongeregtigheid" teenoor die oudpresident en sê dat sy fundamentele regte as 'n Suid-Afrikaner en 'n pensioenaris hierdeur misken word.
Hulle het ook gewaarsku dat volgehoue aanslae op Zuma 'n uitwerking op die "vrede en stabiliteit van die land in die algemeen" kan hê.